**RĪKOJUMS**

Rīgā

|  |  |  |  |
| --- | --- | --- | --- |
|  | 09.09.2025. | Nr. | 139 |

|  |
| --- |
| Par rīcības plānu koplīguma sarunu veicināšanai |

Izdots saskaņā ar Ministru kabineta

2004. gada 27. janvāra noteikumu Nr. 49

“Labklājības ministrijas nolikums”

9.3. apakšpunktu

Lai nodrošinātu Eiropas Parlamenta un Padomes 2022.gada 19.oktobra direktīvas (ES) 2022/2041 par adekvātām minimālajām algām Eiropas Savienībā pienācīgu pārņemšanu un ieviešanu attiecībā uz Eiropas Savienības dalībvalstu pienākumu veicināt koplīguma sarunas,kā arī:

1) ņemot vērā, ka Latvijā ir izveidots tiesiskais satvars koplīgumu slēgšanai, grozīšanai un izbeigšanai;

2) atzīstot, ka darba koplīgums ir efektīvs instruments darba tiesisko attiecību noregulēšanai gan nozaru, gan uzņēmumu līmenī;

3) ņemot vērā, ka darba devējiem un darbinieku arodbiedrībām vai darbinieku pilnvarotajiem pārstāvjiem, savstarpēji vienojoties, ir iespēja divpusēji noteikt konkrētai nozarei vai uzņēmuma specifikai pielāgotu risinājumu, kas var veicināt godīgu, taisnīgu, iekļaujošu un ilgtspējīgu attīstību;

4) atzīstot pušu autonomiju koplīgumu sarunu un noslēgšanas procesā;

5) atzīstot, ka publiski tiesiskais regulējums var ietekmēt un veicināt pušu vēlmi slēgt koplīgumus, tādēļ ir iespēja arī turpmāk pilnveidot noteikumus dažādās jomās, kuriem varētu būt pozitīva ietekme uz koplīgumu aptvēruma palielināšanu;

6) ņemot vērā, ka publiskais atbalsts, tai skaitā jau patlaban Latvijas Darba devēju konfederācijai un Latvijas Brīvo arodbiedrību savienībai piešķirtais, pozitīvi ietekmē organizāciju veiktspēju un turpmāku rīcību koplīgumu sarunu veicināšanā;

7) atzīstot, ka situācijas novērtēšanai būtiska ir objektīvu un pilnīgu datu pieejamība par darba devēju un darbinieku arodbiedrību īstenotajām koplīgumu sarunām un noslēgtajiem koplīgumiem;

8) atzīstot, ka patlaban Latvijā koplīgumu slēgšanas aptvēruma rādītājs ir zemāks par 80% slieksni, kas kā priekšnosacījums koplīgumu veicināšanas plāna izstrādei minēts Eiropas Parlamenta un Padomes 2022.gada 19.oktobra direktīvā (ES) 2022/2041 par adekvātām minimālajām algām Eiropas Savienībā;

9) apzinoties to, ka līdz 2025.gada 1.oktobrim Latvijai kā Eiropas Savienības dalībvalstij ir pienākums paziņot Eiropas Komisijai informāciju par koplīgumu sarunu aptvērumu un attīstību;

10) vienlaikus, ņemot vērā, ka ar nacionālā līmeņa sociālajiem partneriem (Latvijas Brīvo arodbiedrību savienību un Latvijas Darba devēju konfederāciju) ir notikušas konsultācijas par koplīguma sarunu veicināšanu, bet nav panākta vienošanās par rīcības plāna koplīguma sarunu veicināšanai apstiprināšanu Nacionālajā trīspusējās sadarbības padomē:

1. Apstiprināt rīcības plānu koplīguma sarunu veicināšanai 2025.–2027. gadam (pielikums);

2. Uzdot Darba attiecību un darba aizsardzības politikas departamenta direktoram nodrošināt:

2.1. rīcības plānā koplīguma sarunu veicināšanai ietverto pasākumu īstenošanu, nepieciešamības gadījumā iesaistot arī citas Labklājības ministrijas struktūrvienības, kā arī aicinot Latvijas Brīvo arodbiedrību savienību un Latvijas Darba devēju konfederāciju un citas ministrijas iesaistīties rīcības plānā koplīguma sarunu veicināšanai ietverto pasākumu īstenošanā.

2.2. ik gadu līdz 1. maijam informācijas par veiktajām darbībām rīcības plānā koplīguma sarunu veicināšanai ietverto pasākumu īstenošanai sagatavošanu un iesniegšanu labklājības ministram;

3. Kontroli par šī rīkojuma izpildi uzdodu Labklājības ministrijas valsts sekretāra vietniecei, kuras kompetences jomā ietilpst Sociālo pakalpojumu, invaliditātes, sociālā darba, sociālās palīdzības, darba attiecību un darba aizsardzības politikas jautājumi.

|  |  |
| --- | --- |
| Ministrs | R.Uzulnieks |

Vjatere 20683936

astra.vjatere@lm.gov.lv